  Алексей Арзамасцев Анжелика Тихонова корреспондент Выль 2022-тӥ ар вуытозь кык нунал кылиз. Солэн матэктэмез омырын ик шӧдӥське кадь ини: котькытын шулдыръяськонъёс ортчо, фейерверкъёс пуштытъяло, ульчаосын, азбаръёсын чеберъям кызъёс ворекъяло. Нош кызьы Выль арез пумитало тодмо удмурт адямиос? Ивортодэтъя «Удмуртия» агентстволэн корреспондентэз куд-огъёсыныз вераськиз но семьяосазы сямъёссы но пичи дырысьтызы тодэ ваёнъёссы сярысь тодӥз. Наталья Ушакова: «Выль ар мар со? Мандаринъёс, "Оливье", шампанской» «Шулдыр ӝыт» ансамбльлэн кивалтӥсез, кырӟась Наталья Ушакова Выль арез котьку но семьяеныз пумита. Яке Ижкарын, аслаз ӵыжы-выжыосыныз, яке Башкириын, кузпалызлэн, кырӟасьлэн Андрей Камалтдиновлэн ӵыжы-выжыосыз дорын. Наталья пусъе, ужзы сэрен Выль ар вуэмез шӧдыны, солы дасяськыны дырзы туж ик ӧвӧл ке но, тыршо, одно ик пӧртэм сӥён-юонъёсын ӝӧк пӧрмыто. «Выль ар – мар со? Мандаринъёс, «Оливье», шампанской! Милям но озьыгес ик. Тон быдэс ар витиськод, ку тон сиёд "Оливье", "Мимоза" яке "Сельдь под шубой". Соин ми сыӵегес салатъёс пӧраськом, кыӵе ке сӥль пыжиськом, гурын яке духовкаын. Яке ӵӧж, яке курег. Котькуд ар кыӵе ке но пӧртэм»Наталья Ушакова, «Шулдыр ӝыт» ансамбльлэн кивалтӥсез, кырӟась Озьы ик ог-огзылы кузьымъёс но дасятэк уг кельто. Соосты одно ик чебер бинялто но кыз улэ поно, нош уйшор бере ог-огзылы кузьмало но усьто. Артистка пусъе, со сыӵе сюрприз нерге луэ шуыса, уго уд тодӥськы, мар отын, мар тонэ возьма. Наталья Ушакова кузпалэныз (vk.com (Натали Ушакова)) Наталья пичи дыръяз но Выль арез котьку семьяенызы пумиталлязы – анаеныз Галина Платоноваен но атаеныз Анатолий Ушаковен. Асьсэлэн сямзы но вал: котькуд ар праздник нуналэ соос пичияк семья концерт дасяллязы но сое камерае гожтылӥзы. Сыӵе записьёссы трос гинэ люкаськемын. «Ми чебер дӥськутъёсын дасяськиськом вал – анае но, атае но, мон но. Атае камераез лэзе вал. <...> И кутске, шуом, Анатолий Алексеевич. Кыӵе ке но Выль арлы сӥзем кылбур лыдӟе, поклон лэсьтэ, зэмос концертын кадь, собере анае потэ, Галина Иосифовна, кыӵе ке но кырӟан кырӟа, собере мон потӥсько, кылбур яке кырӟан кырӟасько»Наталья Ушакова, «Шулдыр ӝыт» ансамбльлэн кивалтӥсез, кырӟась Натальялэн верамезъя, сыӵе съёмкаослы котьку рос-прос дасяськылӥзы: выль кырӟанъёс, выль кылбуръёс дышетылӥзы, выль дӥсьёс дасяллязы. Сыӵе со шуныт тодэ ваёнъёс, сыӵе со кылкутон, тулкымъяськон кыӵе ке но вал» Наталья Ушакова, «Шулдыр ӝыт» ансамбльлэн кивалтӥсез, кырӟась Эдуард Петров: «Выль арез конкурсъёс ортчытъяса пумитаськом» Удмуртиысь йӧскалык политикая министрлэсь ужзэ быдэсъясь Эдуард Петров но выль арез ӵыжы-выжыосынызы пусъё шуыса вераз: агаезлэн но сузэрезлэн семьяосынызы, анай-атаенызы. Арлы быдэ кудзы ке доры куное люкасько. Туэ асьсэос ӧтчасько. «Малпаськом сценарий, конкурс ялӥськом, кин кыӵе ческыт сиён пӧралоз, дӥськут дасялоз. Озьы семья пушкын сыӵе конкурсъёс ортчытӥськом. <…> Котькуд семья кыӵе ке но ӟечкылан номер дасяны кулэ. Темазэ одно ик пусйиськом. Тани туэ тӧдьы дӥськут дӥсялом шуыса вераським, со толлэн, лымылэн буёлэз шуыса. Ог-огмылы кузьмаськиськом»Эдуард Петров, Удмуртиысь йӧскалык политикая министрлэн ужзэ быдэсъясь Ӝӧк вылазы пӧртэм сиён-юонъёс пукто. Конкурссы улсын трос пумо салатъёс пӧраса ваё, пельнянь, манты пӧзьто. Ӝытсэс капчи мылкыдын, шулдыр ортчыто. Эдуард Петров (vk.com (Эдуард Петров)) Воргоронлэн кылъёсызъя, пичи дыръязы Выль арез туж возьмаллязы, чеберъям кыз улысь кузьым шедьтылӥзы. «Азьло, пичи дыръямы, анай-атайёс семьяосын эшъясько вал, ӵош люкаськиськом вал, милям кадьгес ик амалэн ваньмыз ортче вал кадь. Салют лэсьтӥськом вал. Но азьло али кадь салютъёс ӧй вал ук ай, бенгальной тылъёсын потӥськом вал ураме»Эдуард Петров, Удмуртиысь йӧскалык политикая министрлэсь ужзэ быдэсъясь Валентина Пудова: «Выль арез толсур кутсконысен возьмасько ини» Удмуртиысь калык, Россиысь дано артистка, кырӟась Валентина Пудова Выль арез кудо-туклячиосыныз пумиталля: кырӟаса, эктыса, урамын юмшаса, ваньзэсты Выль арен, выль шудбурен ӟечкыласа. Туэ но праздникез витисько ини, шуэ. «Паймымон, куддыръя сыӵе праздник мылкыд Выль ар вуэ ке, соку гинэ кылдэ. Нош таязэ толсур кутсконысен ини праздникез возьмасько. Мылкыд капчи, кӧты ик шурдэ»Валентина Пудова, Удмуртиысь калык артистка Пусъе, ӝӧквылзэс бусьтыр пӧрмыто, но валтӥсь сиёнъёссы котьку но пельнянь но холодец луо. Валентина Пудова (vk.com (Валентина Пудова)) Выль арез пичи дыръяз но возьма вал, шуэ кырӟась. Тол Бабайлы но оске вал. Одӥг учыр луытозь… «Мон садике ветлэмын ӧвӧл. Нош куке школае мынӥм, милемлы рольёс люкыло вал. <…> Огаз репетициын Тол Бабай, пе, потэ. И Тол Бабай дӥсен культура юртлэн кивалтӥсез потӥз. Осто Инмаре, вань пушкы куашказ! Тол Бабай, иське, выжыкылысь герой гинэ, зэмзэ ке со ӧвӧл?! Отчыозь оскисько вал. Тау мамалы но папалы, соос ӧз вералэ. Нош мон семьяын самой пичиез вал, апае вить арлы бадӟымгес, агае сизьым арлы. Соос но ӧз куаретэ, Тол Бабай ӧвӧл шуыса – шумпотон мылкыдме утизы»Валентина Пудова, Удмуртиысь калык артистка Анастасия Матвеева: «Выль аре мар ке но выжыкыл дуннеысь кадь луыны кулэ» Вавож ёросысь «Колос» гурт возёсысь зоотехник, Россиысь устоез зоотехник-селекционер Анастасия Матвеева Выль арез семьяеныз, эшъёсынызы люкаськыса, пумитало. Ӝӧк дасяло, одно ик пельнянь яке манты куто. «Костюмъёс лэсьтыса, клубе мынӥськом, эктӥськом, шулдыръяськиськом. Нош 22 часын дорамы бертӥськом. Пельнянь пӧзьтыны кутскиськом, уйшор вуэмез возьмаськом. Выль арез одно ик Удмуртиысь дыръя но, Москваысь дыръя но пумитаськом»Анастасия Матвеева, Вавож ёросысь «Колос» гурт возёсысь зоотехник Анастасия кузпалыныз куинь пиналъёссэс будэто. Бадӟымезлы Олеся нылзылы 23 арес ини, нош Станислав но Егор пиоссылы 14 но 6 арес. Кышномурт пусъе, нылпиоссы Тол Бабайлы кема оскизы, пичиез али но оске на, уго соос оломар но малпаллязы, паймытыны пӧртэм амалъёс утчаллязы,кузьымъёс дасяллязы.  «Пиналъёслы вераськом, Тол Бабай ёлка улэ кузьымъёс ваёз шуыса. Соос солы суред суредало но укно дуре тыро. Тани милям укно дурын быдэс картинаос лэсьтылэмын ини! Кыллё. Кинлы ке но машина кулэ, кинлы ке но телефон, кинлы ке но минё. Мон шуисько, тани Тол Бабай ветлэ ини урам кузя, учке ини, кинлэн, маиз вань, кинлы мар ваёно, озьы со, шуисько, чакла но ёлка улэ вае. <…> То лымые кузьымъёсмес ватӥськом вал. Шуиськом, отын пытьыос вань, Тол Бабай ветлэм ини. Соос бызьыса пото, лымы пуктосэс копаны дырто, отысь кыӵе ке пуйы шедьто, отын кузьымзы кылле»Анастасия Матвеева, Вавож ёросысь «Колос» гурт возёсысь зоотехник Анастасия Матвеева Олег кузпалыныз (vk.com (Анастасия Матвеева)) Али Матвеевъёслэн гуртазы ӝужыт искусственной кыз сылэ. Анастасия серекъяса вера, пичиез пизы нуналлы быдэ, пе, шудонъёссэ выль сямен тыре! Озьы, Тол Бабаез шумпоттэ, шуэ. Нош азьло, ачиз пичи дыръя, доразы одно ик тэльысь улэп кыз вайылӥзы, солы песянай-песятаеныз ӵош ветлылӥзы. «Выль ар – со кыӵе ке но таинство. <…> Выль ар ке, мар ке но выжыкыл дуннеысь кадь луыны кулэ»Анастасия Матвеева, Вавож ёросысь «Колос» гурт возёсысь зоотехник Тодэ вайытом, ивортодэтъя «Удмуртия» агентство тодӥз, кыӵе сиён-юонъёс дасяло Выль арлы пӧртэм интыосын улӥсь удмуртъёс. Тегъёс: Удмуртия Ижкар Мерлык Выльар  